Дзьмітры Камароўскі

**Дзьмітры Камароўскі** (нарадзіўся 10 кастрычніка 1986 году, Баўбасаў, БССР) — колішні беларускі футбаліст і трэнэр. Гуляў на пазыцыі нападніка. У 2012 годзе правёў тры матчы за нацыянальную зборную Беларусі. Уваходзіць у Клюб беларускіх бамбардзіраў для футбалістаў, якія забілі 100 і болей галоў на найвышэйшым узроўні. На сёньня працуе галоўным трэнэрам «Іслачы».

## Кар’ера
### Клюбная
Выхаванец Магілёўскага вучылішча алімпійскага рэзэрву. Пачынаў сваю кар’еру ў камандзе БАТЭ ў 2002 годзе, у складзе якой выступаў да 2004 году, забіўшы 4 галы й аддаўшы 2 галявыя перадачы, што прынесла клюбу другое месца ў чэмпіянаце Беларусі. 18 сьнежня 2004 году было пацьверджана, што Дзьмітры пераходзіць у маскоўскае «Тарпэда», якое тады яшчэ выступала ў расейскай Прэм’ер-лізе.

Праз год ён зьбіраўся перайсьці ў КАМАЗ з Набярэжных Чаўноў на правах арэнды, аднак у клюбе выбухнуў скандал. Сяргей Цемрукоў, гулец клюбу, спрабаваў аднавіць сабе расейскае грамадзянства, з-за чаго КАМАЗ ня здолеў праглядаць замежнікаў. У выніку Камароўскі вымушаны быў сысьці ў наваполацкі «Нафтан».

У 2010—2012 гадах выступаў за салігорскі «Шахцёр». У лютым 2013 году падпісаў кантракт з клюбам «Гомель». У чэрвені 2013 году перайшоў у расейскі клюб «Ротар» з Валгаграду. У лістападзе 2013 году кантракт з «Ротарам» быў скасаваны і Камароўскі вярнуўся ў «Гомель», зь якім падпісаў кантракт на тры гады. У складзе «Гомля» пачаў выступаць на пазыцыі атакуючага паўабаронцы, таксама быў капітанам каманды. У студзені 2015 году падпісаў кантракт з салігорскім «Шахцёрам». У складзе «Шахцёра» замацаваўся ў асноўным складзе ды выступаў пераважна на пазыцыі «пад нападнікам», дапамагаючы Мікалаю Янушу. Па заканчэньні сэзону 2015 году «Шахцёр», бачачы ў якасьці асноўнага атакуючага паўабаронцы Арцёма Старгародзкага, вырашыў не падаўжаць кантракт з Камароўскім, і той пакінуў клюб.

У студзені 2016 году перайшоў у бабруйскую «Белшыну». Быў трывалым гульцом асноўнага складу, але ў чэрвені 2016 году паводле пагадненьня бакоў кантракт з «Белшынай» быў ануляваны. У ліпені 2016 году падпісаў кантракт з клюбам «Іслач». У складзе гэтай каманды хутка замацаваўся ў стартавым складзе, выступаючы на пазыцыі нападніка або атакуючага паўабаронцы. Па заканчэнні сэзону ў студзені 2017 году пакінуў клюб, але пазьней падтрымліваў форму з камандай. У лютым перайшоў у клюб «Нэфтчы» з Фэрганы, але вярнуўся з Узбэкістану ўлетку, у ліпені далучыўшыся да «Іслачы».

Дапамог «Іслачы» паводле вынікаў сэзону 2017 году захаваць месца ў Найвышэйшай лізе. У сэзоне 2018 году выйшаў у стартавым складзе ва ўсіх 30 матчах чэмпіянату, 2 сьнежня ў матчы апошняга туру аформіў хет-трык у браму магілёўскага «Дняпра», чым дапамог «Іслачы» атрымаць валявую перамогу зь лікам 3:2. У сэзоне 2019 году быў прызначаны капітанам каманды. У другой палове 2019 году амаль не гуляў праз траўмы. У лістападзе падоўжыў кантракт зь «Іслаччу». У 2020 годзе трывала зьяўляўся ў першай адзінаццатцы. У студзені 2021 году яшчэ падоўжыў пагадненьне з клюбам. З жніўня па кастрычнік 2021 году не гуляў праз пашкоджаньні. Паводле вынікаў сэзону 2021 году быў прызнаны найлепшым гульцом каманды. У студзені 2022 году абвесьціў аб завяршэньні кар’еры.

### Міжнародная
У нацыянальную зборную Беларусі быў упершыню выкліканы ў лютым 2012 году. Дэбютаваў за зборную ў матчы супраць зборнай Малдовы (0:0).

## Трэнэрская праца
У сакавіку 2022 году далучыўся да трэнэрскага штабу «Іслачы». У сьнежні 2022 году пасьля сыходу Арцёма Радзькова стаў галоўным трэнэрам каманды. Паводле вынікаў сэзону 2023 году прывёў «Іслач» да найлепшага ў гісторыі чацьвертага месца ў чэмпіянаце Беларусі, пасьля чаго ў сьнежні таго ж году падоўжыў пагадненьне з клюбам ды атрымаў трэнэрскую ліцэнзію катэгорыі B.

## Дасягненьні
* Срэбраны прызэр чэмпіянату Беларусі: 2003, 2004, 2010, 2011, 2012
* Бронзавы прызэр чэмпіянату Беларусі: 2015
* Уладальнік Кубка Беларусі: 2010

## Статыстыка

## Крыніцы

## Вонкавыя спасылкі
* Профіль на сайце «Гомелю»
* Профіль на сайце transfermarkt.co.uk
* Статыстыка «ПБ-Инфо»
* Профіль на soccerway.com

Катэгорыя:Беларускія футбалісты
Катэгорыя:Футбалісты зборнай Беларусі